b'\n_START_ARTICLE_\nKansainv\xc3\xa4linen apukieli\n_START_PARAGRAPH_\nKansainv\xc3\xa4linen apukieli (harrastajien kesken joskus IAL tai auxlang englannin sanoista international auxiliary language) on keinotekoinen kieli, jota k\xc3\xa4ytet\xc3\xa4\xc3\xa4n eri kieli\xc3\xa4 k\xc3\xa4ytt\xc3\xa4vien kansallisuuksien v\xc3\xa4lisess\xc3\xa4 kommunikaatiossa. Joskus sanalla voidaan tarkoittaa my\xc3\xb6s luonnollista kielt\xc3\xa4, kuten latina, jota ehdotetaan k\xc3\xa4ytett\xc3\xa4v\xc3\xa4ksi t\xc3\xa4llaisena kielen\xc3\xa4, mutta useimmiten sill\xc3\xa4 tarkoitetaan harrastajien keskuudessa nimenomaisesti keinotekoista kielt\xc3\xa4, jotka on luotu korvaamaan kansallisten valtakielten \xe2\x80\x93 kuten englannin, ranskan ja espanjan \xe2\x80\x93 asema lingua francana. Sanalla apukieli viitataan siihen, ett\xc3\xa4 kielen tarkoitus on olla ylim\xc3\xa4\xc3\xa4r\xc3\xa4inen k\xc3\xa4ytt\xc3\xb6kieli ihmisille, eik\xc3\xa4 niink\xc3\xa4\xc3\xa4n korvata heid\xc3\xa4n \xc3\xa4idinkieli\xc3\xa4\xc3\xa4n. _NEWLINE_Kansainv\xc3\xa4lisi\xc3\xa4 apukieli\xc3\xa4 ei k\xc3\xa4ytet\xc3\xa4 kovin laajalti, eiv\xc3\xa4tk\xc3\xa4 eri apukielten kannattajat ole p\xc3\xa4\xc3\xa4sseet yksimielisyyteen siit\xc3\xa4, mink\xc3\xa4 kielen pit\xc3\xa4isi olla kansainv\xc3\xa4lisess\xc3\xa4 k\xc3\xa4yt\xc3\xb6ss\xc3\xa4. N\xc3\xa4iden pulmien ratkaisemiseksi on ehdotettu, ett\xc3\xa4 maailman kansojen valitsemat virkahenkil\xc3\xb6t p\xc3\xa4\xc3\xa4tt\xc3\xa4isiv\xc3\xa4t yhdess\xc3\xa4 asiantuntijoiden avustuksella sopivan kielen, jolla olisi sek\xc3\xa4 puhuttu ett\xc3\xa4 kirjoitettu muoto. Kieli otettaisiin k\xc3\xa4ytt\xc3\xb6\xc3\xb6n mahdollisimman monen valtion kouluj\xc3\xa4rjestelm\xc3\xa4ss\xc3\xa4 ensimm\xc3\xa4isen\xc3\xa4 vieraana kielen\xc3\xa4. Toisen ratkaisumallin mukaan kielt\xc3\xa4 yritet\xc3\xa4\xc3\xa4n levitt\xc3\xa4\xc3\xa4 mahdollisimman laajaan k\xc3\xa4ytt\xc3\xb6\xc3\xb6n, jotta siit\xc3\xa4 tulisi yleisin lajissaan._NEWLINE_My\xc3\xb6s yhteisen sokeiden kirjoitusj\xc3\xa4rjestelm\xc3\xa4n omaksumista on ehdotettu vastaamaan valittua kansainv\xc3\xa4list\xc3\xa4 kielt\xc3\xa4. Lis\xc3\xa4ksi viittomakieli\xc3\xa4, kuten gestunoa, on ehdotettu kuurojen lingua francaksi, koska viittomakielet eiv\xc3\xa4t ole kesken\xc3\xa4\xc3\xa4n ymm\xc3\xa4rrett\xc3\xa4vi\xc3\xa4.'